**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ**

**ΔΗΜΟΣ ΑΛΙΑΡΤΟΥ – ΘΕΣΠΙΕΩΝ**  Αλίαρτος, 14-11-2024

**ΔΕΛΤΙΟ ΤΥΠΟΥ**

**ΟΧΙ ΣΤΙΣ ΜΠΑΤΑΡΙΕΣ ΚΑΙ ΣΤΗΝ ΑΝΕΞΕΛΕΓΚΤΗ ΑΔΕΙΟΔΟΤΗΣΗ ΚΑΙ ΤΟΠΟΘΕΤΗΣΗ ΑΝΕΜΟΓΕΝΝΗΤΡΙΩΝ.**

Με ομόφωνη απόφαση του Δημοτικού Συμβουλίου έγινε **κάλεσμα σε συγκέντρωση διαμαρτυρίας,** στο χώρο του Δημαρχείου στο οποίο **συμμετείχαν, κάτοικοι, παραγωγικοί φορείς, σύσσωμη η τοπική κοινωνία**, παρά τις αντίξοες καιρικές συνθήκες, αντιδρώντας στην κατασκευή σταθμού αποθήκευσης ηλεκτρικής ενέργειας, λίγα μέτρα από τα σπίτια της Δημοτικής Κοινότητας Αλιάρτου.

Το έργο έχει αδειοδοτηθεί, χωρίς να έχει προηγηθεί διαβούλευση με τον Δήμο και τους τοπικούς φορείς, οι οποίοι δεν κλήθηκαν ποτέ να εκφράσουν τη γνώμη τους για την εν λόγω επένδυση.

**Η Δημοτική Αρχή αντέδρασε άμεσα**, όταν κατόπιν έρευνας και επίσκεψης σε χώρους εγκατάστασης ΑΠΕ, ανακάλυψε ότι εκτός του Σταθμού ηλεκτρικής ενέργειας υπάρχει και αδειοδότηση μπαταριών, η οποία έγινε από την ΡΑΕ το 2022 και από το Τμήμα Περιβάλλοντος της Περιφέρειας το 2023, ενημερώνοντας το Δημοτικό Συμβούλιο.

**Ο Δήμος Αλιάρτου-Θεσπιέων και ολόκληρη η Κοινωνία έστειλε σαφέστατο μήνυμα και απαιτεί:**

* Την Άρση της αδειοδότησης και την Παύση κάθε εργασίας, που αφορά την κατασκευή του σταθμού αποθήκευσης ενέργειας.
* Να σταματήσει η Ανεξέλεγκτη και χωρίς Χωροταξικό σχέδιο, τοποθέτηση Ανανεώσιμων Πηγών Ενέργειας.
* Η εγκατάσταση, αιολικών, φωτοβολταϊκών πάρκων, μπαταριών και άλλων υποδομών ενέργειας πρέπει να είναι σύμφωνη με τις ανάγκες της τοπικής κοινωνίας και οικονομίας, χωρίς να προκαλεί βλάβη στον πρωτογενή τομέα και την ποιότητα ζωής των πολιτών.

**Ο Δήμος και οι πολίτες έδωσαν δυναμικό «παρών» στην πρώτη συγκέντρωση διαμαρτυρίας, για να ακουστεί η φωνή και το δικαίωμά τους να ζουν σε έναν τόπο ασφαλή και παραγωγικό.**

**Οι κινητοποιήσεις θα κλιμακωθούν και θα ενταθούν το επόμενο διάστημα, σε όλα τα επίπεδα, μέχρι να ικανοποιηθούν οι απαιτήσεις της τοπικής μας κοινωνίας.**

|  |  |
| --- | --- |
|  |  |

**Γραφείο Επικοινωνίας και Δημοσίων Σχέσεων**

**Δήμου Αλιάρτου - Θεσπιέων**